Ġanni Vella 1909 — 1990 Is-sena l-oħra f'dan il-ktejjeb- progrmm tajt il- bijografija tas- surmast Anton Muscat Azzopardi li kellu konnesjoni mal-banda 'San Ġużepp' mwaqqfa f'dan ir-raħal. Din is-sena se nagħti tagħrif bijografiku dwar surmast ieħor li kellu x'jaqsam mal-banda 'San Ġużepp' ta' Għajnsielem jiġifieri dwar Mro. Ġanni Vella. Is-Surmast Ġanni Vella twieled f'Birkirkara, Malta nhar l-20 ta' Ġunju 1909, bin Mikiel u Helen mwielda Paċe. Huwa trabba u għex fil-gżira Għawdxija. Ta' eta żgħira tħarreġ fl-arti mużikali u ta' tnax —il sena ngħaqad bħala bandist mal-banda 'La Stella'. Is-surmast Vella tħarreg taħt Anton Mejlak, Ġużeppi Attard, Ġużeppi Stivala u Ġużeppi Ġiardini Vella. Meta f'nofs is-snin għoxrin Mro. Ġużeppi Stivala kien surmast direttur tal-banda 'La Stella' għaraf il-kapaċita u l-ħila ta' Ġanni Vella tant li afdalu r-responsabilita ta' klarinett solista. Tant kellu ħeġġa għat-tagħlim tal-mużika li tħarreg ukoll tajjeb fil-vjolin, vjolincell u anke fil-pjanu. Bejn l-1951 u l-1956 Mro Ġanni Vella kien jokkupa l-kariga ta' surmast direttur tal-banda 'La Stella', waqt li wara l-ħatra ta' ibnu il-Prof. Joseph Vella fl-1970 bħala surmast direttur tal-banda 'La Stella', huwa baqa jservi l-banda bħala assistent direttur sas-sena 1981. Barra l-banda 'La Stella', Ġanni Vella għandu wkoll konnesjoni kemm mal-banda 'San Ġużepp' ta' Għajnsielem u kemm mal-banda'Prekursur' tax- Xewkija. Fill-fatt nafu li wara li spiċċat it-tieni gwerra dinjija huwa prova għal xi snin jerġa' jqajjem fuq saqajha lil banda 'San Ġużepp' li dik in-nhar kienet għadha fi ħdan l-istitut ta' San Ġużepp mnejn ħadet isimha. Nafu wkoll li fl-1930 għal xi żmien kien ukoll inħatar surmast direttur tal-banda 'Prekursur' flok Mro. Indri Borġ. Is-Surmast Ganni Vella kien ukoll wieħed mit-tlett diretturi maħtura sabiex jidderiġu l-orkestra fil-British Institute fis-snin erbgħin. Bħala vjolinista, Ganni Vella kien jieħu sehem mal-membri tal-orkestra li kien jieħdu sehem fil- festi f'Għawdex. Fost dawn l-orkestri jew mużika Għaqda Mużikali San Ġużepp nsibu dawk imexxija minn Mro Pawlu Lanzon, Mro Ġużeppi Giardini Vella, Mro Ġużeppi Farruġia, Mons Kan. Dun Ġużepp Debrincat, Mons. Kan. Dun Martin Portelli u naturalment ma dik li jmexxi ibnu l-Prof. Kien fis-sena 1932 li Ganni Vella ingħaqad bħala vjolinista mal-membri tal-mużika tal- Kappella tal-Katidral f'Għawdex. Dak in-nhar din kienet imexxija mis-Surmast Mro Pawlu Lanzon. Iżda kien għall-aħħar tas-snin erbgħin li huwa ħa f'idejħ l-orkestra li kellu Mro Pawlu Lanzon u biha s-surmast Vella kompla jieħu sehem fil-festi ċċelebrati f'diversi parroċċi ta' Għawdex. Għall-aħħar tas-snin tletin fi ħdan l-Azzjoni Kattolika fix-Xagħra Għawdex, Ganni Vella kien waqaf orkestra bl-isem ta' 'San Gwann Bosco' biex biha jieħu sehem fil-festi iċċelebrati f'dan ir-raħal. Kien ukoll għall-aħħar tas-snin erbgħin li fin-Nadur kienet qed titwaqqaf orkestra għall-istess skop taħt is-surmast Giardini Vella. Hawn ukoll nsibu lil Ganni Vella jħarreg lil dawn il-mużiċisti, iżda din l- orkestra ma twaqqfitx għax f'qasir żmien għaddiet minn bosta taqlib. Matul ħajtu Ġanni Vella ħarreg għadd kbir ta' żgħażagħ u tfajliet kemm fit-teorija kif ukoll fil- prattika mużikali. Fil-fatt bosta huma dawk li tħarrgu għandu fil-vjolin. Ġanni Vella ta' sehem ukoll fl-operetti f'Għawdex. Kien hu li għamel l- operetta 'La Piccola Olandese' fl-1955 u fl-1956, fl- iskola Primarja u fl-Oratorju Don Bosco rispettivament. F'operetti oħra sehmu kien li jikkunċċerta u jirranġa l-mużika. Is-surmast Ġanni Vella kkompona wkoll bċejjeċ mużikali li Ilum huma arkivjati fl-arkivju mużikali tas-surmast Colin Attard. Fost dawn insibu: Tantum Ergo u Confitebor. Hawn kiteb ukoll l-innu tat-Tridu f'ġieħ l-Assunta li jġib l-isem ta''O Prima Virgo Prodita'. Dan l-innu kien ġie rregalat lill-Knisja Kattidrali ta' Għawdex. Mro Ġanni Vella kien miżżewweġ lil Annunzjata mwielda Attard. Miet nhar il-11 ta' Novembru 1990 u fil-funeral tiegħu ħadet sehem il-banda 'La Stella' billi daqqet marċi funebri. Akkwista kopja tal-ktieb: Mużiċisti, Kompożituri Għawdxin, Maltin u Barranin Li għadu kif ippublika Grazio Grech Ikteb: 'Gawferh, Triq is-Salib, Xewkija, Gozo